
ΠΡΟΣΚΛΗΣΗ – ΔΕΛΤΙΟ ΤΥΠΟΥ
Το Παράρτημα Ανατ. Μακεδονίας του Γεωτεχνικού Επιμελητηρίου Ελλάδας

σας προσκαλεί στην Ενημερωτική Εσπερίδα
που διοργανώνει με θέμα την Xylella Fastidiosa (Ξυλέλλα)»
Το Παράρτημα Ανατολικής Μακεδονίας του ΓΕΩΤ.Ε.Ε., αντιλαμβανόμενο τον κίνδυνο που συνιστά το εν λόγω παθογόνο καραντίνας για βασικές καλλιέργειες της περιοχής μας, θέλει να ενημερώσει υπεύθυνα τους αγρότες, γεωτεχνικούς και φυτωριούχους της περιοχής μας, ώστε να γνωρίζουν και να λαμβάνουν τα μέτρα που απαιτούνται για την αποτροπή εγκατάστασης και εξάπλωσης του εν λόγω παθογόνου στην περιοχή και στην χώρα μας γενικότερα. 
Η ενημερωτική εσπερίδα θα πραγματοποιηθεί στο Αμφιθέατρο Φρίξου Παπαχρηστίδη στην Ελευθερούπολη Καβάλας την Δευτέρα 8 Απριλίου 2024 στις 18:30, υπό την Αιγίδα του Δήμου Παγγαίου και της Π.Ε. Καβάλας, σύμφωνα με το παρακάτω πρόγραμμα:
18:30 -19:00 
Προσέλευση συμμετεχόντων - Χαιρετισμοί

19:00-20:30 
Xylella Fastidiosa (Ξυλέλλα) «Το βακτήριο που καταστρέφει  τους ελαιώνες  στη Νότιο Ιταλία, και τις αμυγδαλιές στην Ισπανία, εφιάλτης και για τη χώρα μας.  Είναι ανθεκτικές οι ελληνικές ποικιλίες», Δημήτρης Δήμου, Γεωπόνος-Ιολόγος Φυτών (MSc), τ. Δ/ντής της Δ/νσης Αγροτικής Οικονομίας & Κτηνιατρικής Αργολίδας και Πρόεδρος του Συλλόγου Γεωπόνων Αργολίδας. 
20:30-21:00
Ερωτήσεις - Συζήτηση
Η εκδήλωση αφορά όλους τους Αγρότες, Γεωτεχνικούς και Επιχειρηματίες φυτωριούχους, καθότι οι ξενιστές του παθογόνου αυτού είναι σημαντικές καλλιέργειες της περιοχής και της χώρας μας, καθώς και πολλά καλλωπιστικά και δασικά είδη, όπως και ζιζάνια. Παρακάτω ακολουθεί μια σύντομη περιγραφή της κατάστασης που έχει διαμορφωθεί μέχρι σήμερα για το εν λόγω παθογόνο.
Είσοδος ελεύθερη.  

Ο Πρόεδρος της Δ.Ε.

του ΓΕΩΤΕ.Ε.

Ανατολικής Μακεδονίας

Ζαφείρης Μυστακίδης
Επιπρόσθετες πληροφορίες για το Xylella Fastidiosa (Ξυλέλλα) και περιγραφή της μέχρι σήμερα διαμορφωθείσας κατάστασης


Το φυτικό βακτήριo Xylella fastidiosa  (Ξυλέλλα) ήταν γνωστό πολλά χρόνια πριν, αφού από το  1880 είχε  εντοπιστεί να προξενεί μεγάλες ζημιές στην αμερικάνικη ήπειρο σε αμπέλια (Φλόριδα, Καλιφόρνια)  καθώς επίσης και σε δαμασκηνιές (1935) αλλά και σε εσπεριδοειδή και σε φυτείες καφέ  στη Βραζιλία και Αργεντινή.



 Έτσι, η ανακοίνωση από ερευνητές - Γεωπόνους του Μεσογειακού Αγρονομικού  Ινστιτούτου του Μπάρι (Ιταλία) το 2013, ότι το βακτήριο αυτό προξενεί τεράστιες ζημιές σε ελαιώνες (Eικ. 1,2),   δημιούργησε  τεράστια εντύπωση τόσο στην επιστημονική κοινότητα όσο και σε φορείς αλλά και χώρες όπου η καλλιέργεια της ελιάς έχει καθοριστικό ρόλο στο περιβάλλον και στην οικονομία τους.  

Εικ. 1: Ελιές «χτυπημένες» από το βακτήριο στο στάδιο της οριστικής ξήρανσης στην Καλλίπολη της Ιταλίας



Πάντως, είναι εντυπωσιακός ο αριθμός των φυτών- ξενιστών που προσβάλλονται από το βακτήριο της Ξυλέλλας αφού ανέρχεται σε πάνω από 300!!! Σε αυτά περιλαμβάνονται και άλλα καλλιεργούμενα δένδρα εκτός από τις ελιές όπως  αμυγδαλιές, δαμασκηνιές, κερασιές, ακόμη δασικά φυτά αλλά και τεράστιος αριθμός καλλωπιστικών φυτών και ζιζανίων.  



Το βακτήριο εντοπίστηκε στην Περιφέρεια της Απουλίας στο τακούνι της ιταλικής μπότας, όπου έχει καταστραφεί τεράστιος αριθμός ελαιοδέντρων, διάφορων ποικιλιών, που ανέρχεται περίπου σε 2.000.000 δέντρα, σε μια έκταση μήκους περίπου 150 τετραγωνικών χιλιομέτρων. Ωστόσο, έχει εντοπιστεί και σε περιοχή της Κεντρικής Ιταλίας σε καλλωπιστικά φυτά. 



Μέχρι σήμερα το βακτήριο έχει εντοπιστεί και σε άλλες χώρες όπως Ισπανία, Γαλλία, Πορτογαλία, Γερμανία, Ισραήλ, καθώς και στην Κύπρο σε μικρό αριθμό δενδρυλλίων ελιάς  που διακινήθηκαν από την Ιταλία. 

Εικ. 2: Ελιές «χτυπημένες» από το βακτήριο στο στάδιο της οριστικής ξήρανσης στο Λέτσε της Ιταλίας



Σημειώνουμε ότι, σύμφωνα με  νεώτερα στοιχεία  στην κεντρική Ισπανία το βακτήριο προξενεί μεγάλα προβλήματα σε καλλιέργειες αμυγδαλιάς. 



Επειδή το βακτήριο κυκλοφορεί μέσω των αγγείων του ξύλου όπου κυκλοφορεί το νερό από τις ρίζες προς τα διάφορα μέρη των φυτών πολλαπλασιάζεται σε τεράστιους αριθμούς με αποτέλεσμα να μπλοκάρεται η κυκλοφορία του νερού και έτσι αυτά να καταρρέουν και να  ξεραίνονται.   



Επισημαίνουμε ότι, το βακτήριο Χylella  fastidiosa μεταδίδεται με ορισμένα μικροσκοπικά  έντομα-φορείς  (Τζιτζικάκια) τα οποία ανήκουν  στις οικογένειες Cercopidae και Cicadelidae.  
Στη μεσογειακή λεκάνη ο κυριότερος φορέας είναι το τζιτζικάκι Philaenous spumarious,  το οποίο έχει βρεθεί σε διάφορες περιοχές της χώρας μας.

Εικ. 3: Κοπή προσβεβλημένων αιωνόβιων ελαιόδεντρων στο Λέτσε της Ιταλίας. 



Τέλος, ιδιαίτερο ενδιαφέρον έχουν τα πρώτα αποτελέσματα από 12 Ελληνικές ποικιλίες που δοκιμάζονται για την ανθεκτικότητά τους στο συγκεκριμένο παθογόνο στη μολυσμένη  περιοχή (Απουλία) της Ιταλίας. 



Όλα όσα αναφέρονται παραπάνω αλλά και τα νεώτερα δεδομένα και στοιχεία που έχουν προκύψει τόσο σε διάφορες ευρωπαϊκές χώρες όσο και στη δική μας, θα παρουσιαστούν αναλυτικότερα στην εσπερίδα που θα διοργανώσουμε στο Αμφιθέατρο Φρίξου Παπαχρηστίδη στην Ελευθερούπολη Καβάλας την Δευτέρα 8 Απριλίου 2024 στις 18:30, υπό την Αιγίδα του Δήμου Παγγαίου και της Π.Ε. Καβάλας.

